Diari Oficial de la Generalitat Valenciana


Sumari del DOGV 3457, del 18-03-1999 (1999/2297)

RESOLUCIÓ de 9 de març de 1999, del conseller de Cultura, Educació i Ciència, per la qual es convoquen les proves per a l'obtenció dels certificats oficials administratius de coneixements de valencià.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3457

Data del DOGV
:   18-03-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2297


Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 9 de març de 1999, del conseller de Cultura, Educació i Ciència, per la qual es convoquen les proves per a l'obtenció dels certificats oficials administratius de coneixements de valencià. [1999/M2297]
  
Segons el que disposa l'article 10 del Decret 47/1989, de 4 d'abril, del Consell de la Generalitat Valenciana, pel qual es regulen les funcions, la composició i l'organització de la Junta Qualificadora de Coneixements de Valencià (JQCV), resolc:
  
Primer
  
Convocar les proves per a l'obtenció dels certificats oficials administratius de coneixements de valencià següents:
  
- Certificat de coneixements orals de valencià.
  
- Certificat de grau elemental de coneixements de valencià.
  
- Certificat de grau mitjà de coneixements de valencià.
  
- Certificat de grau superior de coneixements de valencià.
  
- Certificat de capacitació tècnica, llenguatge administratiu.
  
- Certificat de capacitació tècnica, correcció de textos.
  
- Certificat de capacitació tècnica, llenguatge als mitjans de comunicació.
  
Segon
  
Les proves tindran lloc en els dies, l'horari, les localitats i els centres que s'indiquen en l'annex I, segons l'acord de la comissió delegada de la JQCV en sessió ordinària de 12 de febrer de 1999.
  
A les localitats en què s'establixen dos torns, les persones el primer cognom de les quals comence per una lletra compresa entre la A i la L participaran en les proves en horari de matí en el primer període d'exàmens i en horari de vesprada en el segon període, i les persones el primer cognom de les quals comence per una lletra compresa entre la M i la Z participaran en les proves en horari de vesprada en el primer període d'exàmens i en horari de matí en el segon període.
  
Tercer
  
Per a poder participar en les proves cal tindre, com a mínim, 14 anys complits el dia en què es realitzen.
  
Les persones aspirants als certificats de capacitació tècnica de llenguatge administratiu i de llenguatge als mitjans de comunicació han d'estar en possessió del certificat de grau mitjà de coneixements de valencià.
  
Les persones aspirants al certificat de capacitació tècnica de correcció de textos han d'estar en possessió del certificat de grau superior de coneixements de valencià.
  
Quart
  
Per a poder participar en les proves cal sol·licitar-ho presentant l'imprés multicòpia ajustat al model de l'annex III, que es trobarà a disposició dels interessats a la Conselleria de Cultura, Educació i Ciència, a les direccions territorials de Cultura i Educació, als ajuntaments, als centres d'informació juvenil i al web de la Junta Qualificadora.
  
Abans de la presentació de les sol·licituds, cal haver abonat les taxes corresponents en la quantia i forma previstes en el punt seté de la present resolució.
  
Els aspirants podran inscriure's en diversos nivells, però només s'admetrà una matrícula per cada nivell.
  
Cinqué
  
La sol·licitud s'ha de presentar en el registre de la Conselleria de Cultura, Educació i Ciència, de les direccions territorials de Cultura i Educació, o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas de presentar-la en una oficina de correus, es farà en sobre obert per tal que la instància siga datada i segellada abans de ser certificada.
  
Sisé
  
Hi haurà dos terminis de presentació de sol·licituds: del 22 de març al 30 d'abril de 1999 i de l'1 al 30 de setembre de 1999.
  
La presentació de la sol·licitud durant el primer termini donarà dret a realitzar les proves en els dos períodes d'examen indicats en l'annex I. La presentació de la sol·licitud en el segon termini només donarà dret a realitzar les proves en el segon període.
  
Seté
  
Conforme a l'article 130 de la Llei 12/1997, de 23 de desembre, de Taxes de la Generalitat Valenciana, i a l'article 42 de la Llei 11/1998 de 29 de desembre, de Pressupostos de la Generalitat Valenciana per a l'exercici de 1999, la taxa que cal abonar per a participar en les proves per a l'obtenció dels certificats de coneixements de valencià és de 1.517 pessetes (9,12 euros) per cadascun dels nivells en què s'inscriga l'aspirant, que s'ingressaran fent servir l'imprés multicòpia ajustat al model de l'annex III.
  
En les sol·licituds haurà de figurar el segell de l'entitat col·laboradora acreditatiu del pagament. La falta del segell de l'entitat col·laboradora o l'abonament fora de termini determinaran l'exclusió de la persona aspirant.
  
En cap cas el pagament de la taxa substituirà el tràmit de presentació de la sol·licitud dins del termini i en la forma i en els llocs previstos en la present resolució.
  
Huité
  
Les persones aspirants han de portar a l'examen un document oficial d'identitat i l'exemplar per a l'interessat de la sol·licitud de participació.
  
La comissió examinadora, en qualsevol moment, podrà requerir dels aspirants que acrediten la seua identitat.
  
Nové
  
Les proves s'ajustaran als programes establits en l'Ordre de 16 d'agost de 1994, de la Conselleria d'Educació i Ciència (DOGV núm. 2.331, de 24 d'agost de 1994).
  
L'estructura de les proves i el valor de cadascuna de les àrees a l'efecte d'avaluació són els que figuren en l'annex II de la present resolució.
  
Deu
  
Els interessats de confessió evangèlica o jueva que, a l'empara de les lleis 24/1992 i 25/1992, de 10 de novembre, respectivament, vulguen prendre part en les proves en règim d'horari alternatiu, ho sol·licitaran al president de la JQCV en el moment d'inscriure's.
  
Correspondrà exclusivament a la comissió examinadora de València del primer torn l'organització de les proves que hauran de realitzar els membres de les citades comunitats religioses.
  
Onze
  
Després de realitzades les proves, es farà pública en els taulers d'anuncis de la Conselleria de Cultura, Educació i Ciència i de les direccions territorials de Cultura i Educació, per resolució del president de la JQCV, la llista provisional dels aspirants amb la qualificació d'apte o de no apte, i es publicarà en el Diari Oficial de la Generalitat Valenciana un extracte de la resolució indicant els llocs on estarà exposada la llista. Contra esta decisió de les comissions examinadores es podrà interposar reclamació davant el president de la JQCV en el termini de 15 dies hàbils.
  
Les reclamacions seran resoltes en el termini d'un mes, transcorregut el qual es consideraran desestimades les reclamacions no resoltes i es tindran per definitius, amb data de la resolució per la qual es fa pública la llista provisional, els resultats no esmenats.
  
Dotze
  
Contra la present resolució, que posa fi a la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, o 10 dies si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la publicació en el DOGV. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 9 de març de 1999.- El conseller de Cultura, Educació i Ciència: Manuel Tarancón i Fandos.
  
Centres de realització de les proves
  
Alacant.
  
Universitat d'Alacant. Carretera Sant Vicent, s/n. Sant Vicent del Raspeig
  
Alcoi.
  
IES Pare Eduard Vitòria. Avinguda Elx, 15. Alcoi
  
Alzira.
  
IES J. M. Parra. Carrer Doctor Francisco Bono, 3. Alzira
  
Benidorm.
  
IES Bernat de Sarrià. Complex Educatiu Salt de l'Aigua. Benidorm.
  
Burriana.
  
IES Jaume I. Plaça Sanchis Guarner, s/n. Burriana.
  
Buñol.
  
IES. Avinguda Rafael Ridaura, s/n. Buñol.
  
Castelló de la Plana.
  
IES Francesc Ribalta. Avinguda Rei Jaume I, 35. Castelló de la Plana.
  
Dénia.
  
IES Historiador Chabàs. Avinguda de València, 13. Dénia.
  
Elx.
  
Universitat Miguel Hernández d'Elx. Avinguda Ferrocarril, s/n. Campus d'Elx. Elx
  
Gandia.
  
Institut Politècnic Tirant lo Blanc. Carrer Barranc Sant Nicolau, s/n . Gandia.
  
La Vall d'Uixó.
  
IES Honori Garcia. Carrer Institut, s/n. La Vall d'Uixó.
  
Llíria.
  
IES Camp de Túria. Carrer Alcalde M. Garcia, s/n. Llíria.
  
Ontinyent.
  
IES. Avinguda Estació, s/n. Ontinyent.
  
Orihuela.
  
IES El Palmeral. Avinguda Doctor Garcia Rogel, 28. Los Palmerales.
  
Sagunt.
  
IES Camp de Morvedre. Carrer Advocat F. Caruana, s/n. Sagunt.
  
Torrent.
  
IES Tirant lo Blanc. Carrer Fra Lluís Amigó, 41. Torrent.
  
València.
  
Universitat Politècnica. Camí de Vera, s/n. València.
  
Vinaròs.
  
Col·legi Públic de l'Assumpció. Carrer Llibertat, 22. Vinaròs.
  
Xàtiva.
  
IES Josep de Ribera. Carrer Acadèmic Maravall, 15. Xàtiva.
  
ANNEX II
  
 Percentatge
  
 de cada àrea
  
 en relació amb
  
1. Coneixements orals el total de la prova
  
Àrea 1 Comprensió oral (entendre) 20%
  
Àrea 2 Comprensió lectora (llegir) 10%
  
Àrea 3 Expressió escrita (escriure) 5%
  
Àrea 4 Expressió oral (parlar) 65%
  
Total 100%
  
És requisit per a superar la prova l'obtenció d'un mínim del 60% del valor de l'àrea 4.
  
2. Grau elemental
  
Àrea 1 Comprensió oral (entendre)
  
 Comprensió lectora (llegir) 10%
  
Àrea 2 Expressió escrita (escriure) 20%
  
Àrea 3 Domini pràctic del sistema lingüístic 40%
  
Àrea 4 Expressió oral (parlar) 30%
  
Total 100%
  
És requisit per a superar la prova l'obtenció d'un mínim del 60% del valor de l'àrea 4.
  
3. Grau mitjà
  
Àrea 1 Comprensió oral i comprensió lectora 15%
  
Àrea 2 Expressió escrita 25%
  
Àrea 3 Domini pràctic del sistema
  
 lingüístic (coneixements gramaticals
  
 i lèxics) 35%
  
Àrea 4 Expressió oral 25%
  
Total 100%
  
És requisit per a superar la prova l'obtenció d'un mínim del 60% del valor de l'àrea 4.
  
4. Grau superior
  
Àrea 1 Comprensió oral i comprensió lectora 15%
  
Àrea 2 Expressió escrita 30%
  
Àrea 3 Domini pràctic del sistema lingüístic 30%
  
Àrea 4 Expressió oral 25%
  
Total 100%
  
És requisit per a superar la prova l'obtenció d'un mínim del 60% del valor de l'àrea 4.
  
5. Llenguatge administratiu
  
Àrea 1 Comprensió lectora 10%
  
Àrea 2 Expressió escrita 45%
  
Àrea 3 Coneixements pràctics de llenguatge
  
 administratiu 45%
  
Total 100%
  
6. Correcció de textos
  
Àrea 1 Correcció de textos escrits (originals) 70%
  
Àrea 2 Normativa lingüística i registres 10%
  
Àrea 3 Correcció tipogràfica (galerades) 20%
  
Total 100%
  
7. Llenguatge als mitjans de comunicació
  
Àrea 1 La llengua i els mitjans de comunicació 10%
  
Àrea 2 Normativa gramatical i llengua estàndard 40%
  
Àrea 3 Normativa gramatical i registre periodístic 20%
  
Àrea 4 Elocució, ortologia i puntuació 30%
  
Total 100%